b'\n_START_ARTICLE_\nNacionalin\xc4\x97 kolonijini\xc5\xb3 Amerikos dam\xc5\xb3 draugija\n_START_PARAGRAPH_\nNacionalin\xc4\x97 kolonijini\xc5\xb3 Amerikos dam\xc5\xb3 draugija (angl. The National Society of the Colonial Dames of America, NSCDA)\xc2\xa0\xe2\x80\x93 moter\xc5\xb3 organizacija Jungtin\xc4\x97se Amerikos Valstijose. Jos nar\xc4\x97mis gali b\xc5\xabti tik moterys, kuri\xc5\xb3 prot\xc4\x97viai \xe2\x80\x9eatvyko gyventi \xc4\xaf Amerikos kolonij\xc4\x85 iki 1750\xc2\xa0m. ir kurie tarnavo kolonijiniu Amerikos laikotarpiu\xe2\x80\x9c. \xc4\xae NSCDA \xc4\xafeina 45 draugijos nar\xc4\x97s, turin\xc4\x8dios vir\xc5\xa1 15 t\xc5\xabkst. nari\xc5\xb3. Organizacijos b\xc5\xabstin\xc4\x97 yra federalinio laikotarpio name muziejuje Dumbarton House Va\xc5\xa1ingtono (Kolumbijos apygarda) rajone D\xc5\xbeord\xc5\xbetaune (Georgetown).\n_START_SECTION_\nIstorija\n_START_PARAGRAPH_\nOrganizacija buvo \xc4\xafkurta 1891\xc2\xa0m., netrukus po to, kai buvo \xc4\xafkurta pana\xc5\xa1i draugija \xe2\x80\x9eKolonijin\xc4\x97s Amerikos damos\xe2\x80\x9c (Colonial Dames of America, CDA). CDA skiriasi tuo, kad ji yra grie\xc5\xbetai centralizuota organizacija, kuri\xc4\x85 kontroliuoja pagrindinis padalinys, \xc4\xafsik\xc5\xabr\xc4\x99s Niujorko valstijoje._NEWLINE_Tuo tarpu NSCDA yra valstij\xc5\xb3 draugij\xc5\xb3 federacija, sudaran\xc4\x8diosios draugijos yra dalinai autonomi\xc5\xa1kos. Beveik tuo pa\xc4\x8diu metu \xc4\xafsik\xc5\xabr\xc4\x97 dar viena draugija\xc2\xa0\xe2\x80\x93 \xe2\x80\x9eAmerikos revoliucijos dukterys\xe2\x80\x9c (Daughters of the American Revolution). \xc5\xa0ios draugijos, \xc4\xafsik\xc5\xabrusios po Jungtini\xc5\xb3 Valstij\xc5\xb3 \xc5\xa1imtme\xc4\x8dio jubiliejaus 1876\xc2\xa0m. ir po JAV konstitucijos \xc5\xa1imtme\xc4\x8dio \xc5\xa1ventimo Niujorke 1889\xc2\xa0m., susiformavo paskatintos susidom\xc4\x97jimo JAV praeitimi. Organizacij\xc5\xb3 tikslas\xc2\xa0\xe2\x80\x93 saugoti istorines kolekcijas, istorinius pastatus, pl\xc4\x97toti \xc5\xa1vietim\xc4\x85, susijus\xc4\xaf su JAV istorija. NSCDA pirmauja istorini\xc5\xb3 statini\xc5\xb3 ir vietovi\xc5\xb3 apsaugos, atk\xc5\xabrimo ir propagavimo srityje nuo 1897\xc2\xa0m., kai Niujorko draugija \xc4\x97m\xc4\x97si saugoti Van Kortlandto nam\xc4\x85 (Van Cortlandt House)._NEWLINE_2000\xc2\xa0m. lapkrit\xc4\xaf NSCDA buvo apdovanota presti\xc5\xbeine Nacionalinio istorin\xc4\x97s apsaugos tresto (National Trust for Historic Preservation) premija Trustee Emeritus Award u\xc5\xbe nuopelnus istorini\xc5\xb3 vietovi\xc5\xb3 apsaugoje. \xc5\xa0iuo metu NSCDA draugijos nar\xc4\x97s saugo j\xc5\xb3 nuosavyb\xc4\x97je esan\xc4\x8dius 41 skirting\xc4\x85 vald\xc4\x85, 13 muziejini\xc5\xb3 kolekcij\xc5\xb3. Dar 30 vald\xc5\xb3 NSCDA remia savanori\xc5\xb3 ir finansine parama._NEWLINE_NSCDA leid\xc5\xbeia periodin\xc4\xaf leidin\xc4\xaf \xe2\x80\x9eDames Dispatch\xe2\x80\x9c.'